Toomas Uibo

Toomas Uibo (29. august 1971 Tallinn) on eesti lennundusspetsialist, poplaulja ja poliitik.

Haridus
Ta on õppinud Tartu 7. keskkoolis.

Muusikakarjäär

Lapstäht
Ilusa ja eriliselt kõrge hääle (sopran) pärast kutsuti teda lapstäheks. Tartu Poistekoori läks ta juba kaheksa-aastaselt, sageli valiti ta solistiks. 

Tema esinemiste kõrgaeg lapslauljana oli aastatel 1980–1984. Kui Toomas Uibo oli 8–9-aastane, tõi talle suurema tuntuse esinemine koos isa Väino Uiboga Ugala muusikalavastuses "Laulan sõbraks öö ja päeva". Seda laulukava esitati neli aastat. 

1984. aastal esines ta ka näiteks Nõukogude Liidu esindusorkestriga Moskvas Ametiühingute Maja sammassaalis, kus laulis selliseid klassikalisi palu nagu Schuberti "Ave Maria", Di Capua "’O sole Mio" jne. 1985. aastal kehastas peategelast Mati Põldre muusikalises noortefilmis "Kevad südames".

Häälemurdest saati loobus ta aastakümneteks solistina laulmisest ja avalikest esinemistest.

Kergemuusikakooris
Aastatel 1989–1995 elas Rootsis, kus laulis ka noorte kergemuusikakooris.

Kontserdilavale naasmine
Pärast 36-aastast pausi naasis Toomas Uibo taas suurele lavale. 2020. aastal esines ta TV3 meelelahutussaates "Maskis laulja", kus kehastas Pilve ning laulis selliseid laule nagu "Weather with You" ja "Heroes". Samal aastal järgnesid tal kontserdid koos Johan Randvere ja Evelin Samueliga.

2021. aasta kevadel esines ta koos Saara Piusi ja Mait Malmsteniga kontserdikavas "Laulmata laulud". Kontserdid toimusid üle Eesti mitmes paigas. Kavas olid Toomas Uibo jaoks tähenduslikud laulud "Hullumeelne maailm", "Võõras mees", "Vari", "Olen valind tee", "Wicked game", "Kodulaul", "Valeva veelinnu lend", "Müüt", "Ei mullast" jm.
 
2021. aasta juunis esines ta kaitseväe orkestri saatel heategevuskontserdil "Laulud sõdurile". Suvekontserte "Suvi südames" andis ta koos Jarek Kasari ja oma bändiga.

2022. aasta kevadel esines ta soolokontserdiga "Hullumeelne maailm".

2022. aasta juulis esietendub Palmse mõisa pargis tagasivaade Toomas Uibo lapsepõlve – muusikaline teatrilavastus "Minul on vari", kus Toomas Uibo kehastab iseennast ja tema isa rollis on Mait Malmsten. Teatritüki stsenaristid on Ott Kilusk ja Toomas Uibo, lavastaja Kaili Viidas. Näitetrupis teevad kaasa Hele Kõrve, Egon Nuter, Veikko Täär, Tiina Tõnis jt.

Toomas Uibo bänd
Toomas Uibo bänd loodi 2021. aasta suvekontsertide ja 2022. aasta teatrilavastuse "Minul on vari" jaoks. Ansambli koosseisu kuuluvad peale ta enda Rain Rämmal (klahvpillid), Pent Järve (kitarrid), Hans Kurvits (löökpillid), Kaarel Liiv (basskitarr) ja Allan Järve (flüügelhorn).

Töökohad
Pärast Eestisse naasmist 1995. aastal on ta töötanud mööblitööstuses, lennunduses ja haagiste tootmise vallas.

2022. aasta seisuga on ta väikelennukite instruktor ja Nordic Aviation Groupi kommunikatsioonijuht.

Poliitiline tegevus
Ta kuulub erakonda Eesti 200 ja on Tallinna linnavolikogu Pirita linnaosakogu liige.

Isiklikku 
Tema isa on näitleja ja lavastaja Väino Uibo, ema Riina Uibo ning vend Märt Uibo. Tema elukaaslane on olnud Liisa Pakosta. Liisa Pakostaga on Toomas Uibol kaks last, tütar Hiie Marie ja poeg Eke Jakob. Praeguse elukaaslasega on tal poeg Hansel.

Rootsis elades õppis ta puidu- ja mööblidisaini kursustel, sestpeale on mööbli disainimine jäänud tema hobiks.

Viited

Välislingid
 Vaata koos perega: "Kevad südames" Toomas Uibo peategelasena noortefilmis "Kevad südames" (1985). ERR Menu, 8. aprill 2020
 "Hullumeelne maailm" (Roland Orzabal / Leelo Tungal) Toomas Uibo esituses ETV saates "Hommik Anuga", 13. september 2020
 Toomas Uibo avaldas uue loo "Igavad meist ei saa" Artikkel ja muusikavideo, ERR Menu, 8. jaanuar 2022

Eesti lauljad
Eesti poliitikud
Eesti 200 poliitikud
Tallinna linnavolikogu liikmed
Eesti ärijuhid
Sündinud 1971